Tundub, et Teil on eriline huvi ka elektroonilise kõlamaailma vastu. Olete mänginud Fender Rhodesel, Hammondil jne. Mida see maailm Teile pakub?
Jah, klahvpillid on mu nõrkus. Paraku ei ole ma multiinstrumentalist, nagu oli mu isa ja nagu on mu poeg Marko. Olen aga seevastu süvenenud erinevatesse klahvpillidesse. Momendil on taas uut tulemist alustanud elektriklaver – olgu ta siis Rhodes või Wurlitzer. Neil pillidel on ainulaadsed tämbrid, mida kasutatakse ka koos efektiplokkidega. Olen kasutanud oma Rhodest 1978. aastast alates nii esinemistel kui teatri- ja filmimuusikas. Ka trio albumil „Turning Point” (1980). Huvi Hammondi vastu on mul juba 1960-ndatest. Eks algul püüdsin selle tämbrit jäljendada kohapeal saadaolevate elektriorelitega (Retakord, Junost, Weltmeister, Matador, Vermona). 1970-ndate alguses sai aga välismaal juba ka originaalidel mängida. Rääkides Hammondist ei tohi muidugi unustada Leslie võimendusboksi. Praegu kasutan aga oma digihammondit. 2011. aastal ilmus mu Hammond Trio album. Loomulikult kasutan ka erinevaid süntesaatoreid, seda alates 1970-ndate lõpust. Nii analoog- kui digipille.
#000009
Alates 2005. aastast olete tegutsenud Jaapanis, andnud välja üle 10 plaadi. Kuidas nii, et sattusite Jaapanisse – oli see juhus või kindel siht?
Kuidas tekkis huvi minu vastu Jaapanis, ega ma seda täpselt teagi, aga arvan, et läbi minu soomlasest fänni ja džässplaatide kollektsinääri. Algul oli koostööpakkujaid isegi mitu. Siis puutusin kokku ka piraatlusega – keegi oli salaja välja andnud mu ühe varasema plaadi (1000 eksemplari), mis siis pärast kohtus käimist puruks trambiti.
#000010
Mis Jaapani puhul meeldib – nii muusiku aspektist kui üldse?
Jaapan on imeline maa. Samuti inimesed. Ülim viisakus. Meie jaoks ka omalaadne kultuur. Plaatide väljaandmistega kaasnevad ka kontserdid Tokyos ja Osakas on läinud täissaalidele. Autogrammide jagamine on nagu kontserdi kolmas osa – kestab nii-umbes 40 minutit. Järgmise plaadi (tegelen alles selle miksimisega) esitluskontserdid selle aasta detsembris on aga juba välja müüdud.
#000011
Artikkel ilmus ajalehes Jazzi Pala nr31.
#000016